b"\n_START_ARTICLE_\nRobert Atkins (l\xc3\xa4\xc3\xa4k\xc3\xa4ri)\n_START_PARAGRAPH_\nRobert Coleman Atkins (17. lokakuuta 1930 Columbus, Ohio \xe2\x80\x93 17. huhtikuuta 2003 New York) oli yhdysvaltalainen l\xc3\xa4\xc3\xa4ketieteen tohtori, fysiologi ja syd\xc3\xa4ntautil\xc3\xa4\xc3\xa4k\xc3\xa4ri. H\xc3\xa4n on parhaiten tunnettu nime\xc3\xa4\xc3\xa4n kantavasta Atkinsin dieetist\xc3\xa4.\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nAtkinsin is\xc3\xa4 oli ravintoloitsija. Atkins opiskeli l\xc3\xa4\xc3\xa4ketieteen kandidaatiksi Michiganin yliopistosta vuonna 1951 ja erikoistui syd\xc3\xa4ntauteihin Cornell University Medical Schoolissa valmistuen vuonna 1955. Vuonna 1959 Atkins avasi vastaanoton Manhattanille New Yorkiin, miss\xc3\xa4 h\xc3\xa4n asui el\xc3\xa4m\xc3\xa4ns\xc3\xa4 loppuun asti.\n_START_SECTION_\nL\xc3\xa4\xc3\xa4k\xc3\xa4rinura ja Atkinsin dieetti\n_START_PARAGRAPH_\nVuonna 1963 ollessaan 33-vuotias Atkins k\xc3\xa4rsi ylipainosta ja masennuksesta. H\xc3\xa4n ryhtyi noudattamaan Journal of the American Medical Association -lehdess\xc3\xa4 julkaistua, l\xc3\xa4\xc3\xa4k\xc3\xa4ri Alfred W. Penningtonin kehitt\xc3\xa4m\xc3\xa4\xc3\xa4 ruokavaliota, jossa rajoitetaan sokerin ja t\xc3\xa4rkkelyksen k\xc3\xa4ytt\xc3\xb6\xc3\xa4. Pudotettuaan kuudessa viikossa omaa painoaan 12 kilogrammaa Atkins ryhtyi hoitamaan vastaanotollaan potilaidensa ylipainoa samoin menetelmin._NEWLINE_Atkins julkaisi ensimm\xc3\xa4isen kirjansa Dr. Atkins' Diet Revolution: The High Calorie Way to Stay Thin Forever vuonna 1972. H\xc3\xa4n esiintyi tuolloin useasti television keskusteluohjelmissa ja lehdiss\xc3\xa4, ja h\xc3\xa4nen ruokavaliostaan tuli tunnettu ja suosittu, vaikka terveysviranomaiset ja terveysj\xc3\xa4rjest\xc3\xb6t suhtautuivatkin siihen varoitellen._NEWLINE_1970-luvun lopulta l\xc3\xa4htien Atkins v\xc3\xa4hensi julkisia esiintymisi\xc3\xa4\xc3\xa4n keskittyen l\xc3\xa4\xc3\xa4k\xc3\xa4rinvastaanottoonsa ja kirjoittamiseen. H\xc3\xa4n menetti v\xc3\xa4liaikaisesti l\xc3\xa4\xc3\xa4k\xc3\xa4rinlupansa vuonna 1993 er\xc3\xa4\xc3\xa4n h\xc3\xa4nen sy\xc3\xb6p\xc3\xa4potilaansa otsonihoidosta saamien haittojen seurauksena._NEWLINE_1990-luvulla Atkinsin ruokavalio nousi uudelleen julkisuuteen h\xc3\xa4nen uuden kirjansa Dr Atkins' New Diet Revolution my\xc3\xb6t\xc3\xa4. 2000-luvun alussa antamassaan haastattelussa Atkins kertoi, ett\xc3\xa4 kalorien rajoittaminen ei toimi laihdutuksessa, koska ihminen ei voi viett\xc3\xa4\xc3\xa4 koko el\xc3\xa4m\xc3\xa4\xc3\xa4ns\xc3\xa4 n\xc3\xa4l\xc3\xa4ss\xc3\xa4. Hiilihydraattien rajoittaminen sen sijaan laihduttaa itsest\xc3\xa4\xc3\xa4n. Atkins kertoi my\xc3\xb6s sy\xc3\xb6v\xc3\xa4ns\xc3\xa4 enemm\xc3\xa4n vihanneksia kuin kasvissy\xc3\xb6j\xc3\xa4t._NEWLINE_Atkins perusti Manhattanille Atkins Center for Complementary Medicine -keskuksen, joka hoiti yhteens\xc3\xa4 50\xc2\xa0000 potilasta, ja vuonna 1998 ravitsemus- ja lis\xc3\xa4ravinneyrityksen Atkins Nutritionals, joka tuotti yli 100 miljoonaa dollaria.\n_START_SECTION_\nEl\xc3\xa4m\xc3\xa4n loppuvaiheet\n_START_PARAGRAPH_\nVuonna 2002 ollessaan 71-vuotias Atkins sai syd\xc3\xa4nkohtauksen, joka h\xc3\xa4nen l\xc3\xa4\xc3\xa4k\xc3\xa4rins\xc3\xa4 mukaan johtui infektion aiheuttamasta kardiomyopatiasta eli syd\xc3\xa4nlihaksen heikkenemisest\xc3\xa4. Kev\xc3\xa4\xc3\xa4ll\xc3\xa4 2003 Atkins liukastui ty\xc3\xb6matkallaan j\xc3\xa4isell\xc3\xa4 kadulla, l\xc3\xb6i p\xc3\xa4\xc3\xa4ns\xc3\xa4 ja vaipui koomaan. H\xc3\xa4n kuoli yhdeks\xc3\xa4n p\xc3\xa4iv\xc3\xa4\xc3\xa4 my\xc3\xb6hemmin sairaalassa. Isku p\xc3\xa4\xc3\xa4h\xc3\xa4n oli aiheuttanut Atkinsille aivoverenvuodon, joka johti koko elimist\xc3\xb6n v\xc3\xa4hitt\xc3\xa4iseen pett\xc3\xa4miseen._NEWLINE_Atkinsin kuoltua el\xc3\xa4inoikeusj\xc3\xa4rjest\xc3\xb6 Physicians for Responsible Medicine vuosi h\xc3\xa4nen kuolintodistuksensa Wall Street Journaliin, joka julkaisi siin\xc3\xa4 olleen tiedon, jonka mukaan Atkins painoi kuolinhetkell\xc3\xa4\xc3\xa4n per\xc3\xa4ti 114 kiloa. Atkinsin edustaja selitti Atkinsin painaneen sairaalaan tuotaessaan alle 88 kiloa ja ett\xc3\xa4 painonnousu oli johtunut nesteen ker\xc3\xa4\xc3\xa4ntymisest\xc3\xa4 Atkinsin kehoon kooman aikana. Atkinsin leski Veronica Atkins ilmoitti harkitsevansa kaupungin haastamista oikeuteen yksityisten terveystietojen julkaisemisesta.._NEWLINE_Atkins Physicians Council -ryhm\xc3\xa4n puheenjohtajan Stuart Tragerin mukaan Atkins ei ollut liikalihava eik\xc3\xa4 h\xc3\xa4nell\xc3\xa4 ollut syd\xc3\xa4nkohtaushistoriaa. H\xc3\xa4n my\xc3\xb6s kertoi Atkinsin painon nousseen huomattavasti ennen kuolemaa yhdeks\xc3\xa4np\xc3\xa4iv\xc3\xa4isen kooman aikana kehoon ker\xc3\xa4\xc3\xa4ntyneen nesteen vuoksi. Atkinsin dieetti\xc3\xa4 painonpudotuksen kannalta toimivana mutta eritt\xc3\xa4in ep\xc3\xa4terveellisen\xc3\xa4 ja vaikeasti seurattavana pit\xc3\xa4v\xc3\xa4 sis\xc3\xa4tautil\xc3\xa4\xc3\xa4k\xc3\xa4ri John McDougall sanoi, ettei ollut kuullut kenenk\xc3\xa4\xc3\xa4n ker\xc3\xa4nneen 60 paunaa (noin 27 kilogrammaa) nestett\xc3\xa4 yhdeks\xc3\xa4ss\xc3\xa4 p\xc3\xa4iv\xc3\xa4ss\xc3\xa4. McDougall ep\xc3\xa4ili, ett\xc3\xa4 Atkins ei ollut kyennyt noudattamaan omaa ruokavaliotaan. _NEWLINE_Veronica Atkins ei halunnut, ett\xc3\xa4 h\xc3\xa4nen edesmenneelle miehelleen tehd\xc3\xa4\xc3\xa4n ruumiinavaus, mutta julkisti my\xc3\xb6hemmin potilasasiakirjan, jonka mukaan Robert Atkins painoi 195 paunaa eli 88 kiloa, kun h\xc3\xa4net punnittiin sairaalaan saapumisen yhteydess\xc3\xa4. Atkinsia vuotta ennen h\xc3\xa4nen kuolemaansa haastatelleen toimittaja William Leithin mukaan mies n\xc3\xa4ytti normaalipainoiselta."